Lieta T-240/04

Francijas Republika

pret

Eiropas Kopienu Komisiju

“Eiropas Atomenerģijas kopiena — Ieguldījumi — Ieguldījumu projektu paziņošana Komisijai — Izpildes noteikumi — Regula (Euratom) Nr. 1352/2003 — Komisijas kompetences neesamība — EAEKL 41.–44. pants — Tiesiskās drošības princips”

Pirmās instances tiesas (pirmā palāta paplašinātā sastāvā) 2007. gada 17. septembra spriedums II - 4038

Sprieduma kopsavilkums

EAEK – Ieguldījumi – Ieguldījumu projektu paziņošana Komisijai – Izpildes noteikumi

(EAEKL 41.–44. pants; Padomes Regula Nr. 2587/1999; Komisijas Regulas Nr. 1209/2000 3.c panta 2. punkts un 4.b pants un Regula Nr. 1352/2003)

Regula Nr. 1352/2003, ar kuru groza Regulu Nr. 1209/2000, ar ko nosaka procedūras Eiropas Atomenerģijas kopienas dibināšanas līguma 41. pantā noteikto paziņojumu sniegšanai, tiek atcelta, jo Komisija nav kompetenta pieņemt minēto regulu.

Pirmkārt, ne no EAEKL 41.–44. panta, ne no Regulas Nr. 2587/1999, ar ko nosaka procedūras Eiropas Atomenerģijas kopienas dibināšanas līguma 41. pantā noteikto paziņojumu sniegšanai, kas ir minētajā Regulā Nr. 1352/2003 paredzētie juridiskie pamati, neizriet, ka Komisijas tiešā kompetencē bija pieņemt šādu regulu. EAEKL 41.–44. pants neparedz Komisijas kompetenci likumdošanas jomā saistībā ar ieguldījumu projektu pārbaudes procedūru. Tāpat arī minētajā Regulā Nr. 2587/1999 nav nevienas normas, kura Komisijai skaidri piešķirtu tiesības pieņemt regulas tās izpildei.

Otrkārt, Regula Nr. 2587/1999 tikai nosaka tos ieguldījumu projektus, kas ir jāpaziņo Komisijai atbilstoši EAEKL 41. pantam, un tā nekādā veidā neattiecas uz vēlākām sarunām ar Komisiju par šiem projektiem, līdz ar to Komisijai nevar piešķirt netiešu kompetenci pieņemt minēto Regulu Nr. 1352/2003. Tāpat arī pēdējās minētās regulas normas nevar uzskatīt par tādām, kas nepieciešamas, lai EAEKL 41.–44. pantam nodrošinātu lietderīgu iedarbību. Tādējādi nebija nepieciešams Komisijai piešķirt pilnvaras ieteikt neīstenot ieguldījumu projektus, pirms nav pabeigta to pārbaude, kā to paredz minētās Regulas Nr. 1209/2000 3.c panta 2. punkts, kas tajā tika iekļauts ar Regulu Nr. 1352/2003, jo šāda projekta īstenošanas atcelšana nekādā ziņā nav paredzēta EAEK līgumā.

Turklāt ir jāuzskata, ka, lai pieņemtu tādas normas, kas paredz Komisijas veiktās ieguldījumu projektu pārbaudes procedūras sīku īstenošanas kārtību, kādas ir iekļautas Regulā Nr. 1352/2003, nav vajadzības pieņemt normatīvu aktu. Pietiktu ar vienkāršiem iekšējiem organizatoriskiem pasākumiem, lai sasniegtu mērķus, ko, kā apgalvo Komisija, tā velējās izvirzīt. Turklāt ar minēto Regulu Nr. 1352/2003 tika ieviestas normas, it īpaši Regulas Nr. 1209/2000 3.c panta 2. punkts vai arī 4.b pants, kas attiecas ne tikai uz Komisijas darba organizāciju, bet ietekmē arī trešās personas. Šo normu mērķis nav noteikt pienākumus trešām personām.

Tādējādi, izvēloties pieņemt regulu, kaut arī neviena Kopienu tiesību norma Komisijai netieši nepiešķīra šādu kompetenci, lai ieviestu kodolenerģijas ieguldījumu projektu pārbaudes procedūras organizācijas pasākumus, kas nerada vajadzību izmantot normatīvu instrumentu, kurš kopumā ir obligāti un tieši piemērojams visās dalībvalstīs, Komisija ir pārkāpusi EAEK līgumā paredzētās normas par kompetenci, saistībā ar šī tiesību akta juridiskās piemērošanas apjomu attiecībā uz trešām personām radot maldīšanās iespēju, kas var apdraudēt tiesisko drošību.

(sal. ar 32., 33., 41., 42., 44., 47. un 52.–54. punktu)